ए डिभिजन लिग : आर्मीको उत्कृष्ट पुनरागमन
आर्मी दुईपल्ट पछि परेको स्थितिलाई उल्टाउँदै पुलिसमाथि ४–२ को सानदार जित रच्दै आइतबार सहिद स्मारक ‘ए’डिभिजन लिगको शीर्ष स्थानमा फर्किएको छ ।
काठमाडौँ — आर्मी दुईपल्ट पछि परेको स्थितिलाई उल्टाउँदै पुलिसमाथि ४–२ को सानदार जित रच्दै आइतबार सहिद स्मारक ‘ए’डिभिजन लिगको शीर्ष स्थानमा फर्किएको छ ।लिगमा तीन चरणका खेल बाँकी हुँदा मछिन्द्र र मनाङमर्स्याङदीसँगको उपाधि होडमा आर्मीको यो जितलाई महत्वपूर्ण मानिएको छ र यससँगै उसले मछिन्द्रमाथि स्पष्ट १ अंकको अग्रता लियो ।पुलिसविरुद्धको पुनरागमन जितपछिको सन्तुष्टि आर्मीका प्रशिक्षक नवीन न्यौपानेको अनुहारमा प्रस्टै झल्कन्थ्यो । उनले लिग उपाधिका लागि आफ्ना खेलाडीको संकल्पलाई पुलिसविरुद्धको जितका रूपमा अर्थ्याए, ‘मैले ५ खेल बाँकी हुँदादेखि चरणबद्ध रूपमा जित्दै जाने बताएको थिएँ । २ चरणमा सफल भयौं । यही लयलाई आगामी ३ खेलमा निरन्तरता दिनुछ ।’ खेलाडीका रूपमा चारपल्टका ‘ए डिभिजन लिग जितेका उनले थपे, ‘हाम्रो एकमात्र लक्ष्य च्याम्पियन बन्ने हो । मेरा खेलाडीहरू त्यसैमा केन्द्रित छन् । आज (आइतबार)को जित उनीहरूको यही मिहिनेतको प्रतिफल हो ।’७ जित, २ बराबरी र १ हारको नतिजापछि आर्मीको २३ अंक भयो । समान खेलबाट मछिन्द्रको २२ अंक छ । एक खेल कम खेलेको मनाङको १९ अंक छ । आर्मीले दशरथ रंगशालमा पुलिसविरुद्ध दोस्रो हाफमा सुधारिएको प्रदर्शन गर्‍यो । दोस्रो हाफको सुरुआती १५ मिनेटभित्र दिनेश हेन्जन र जर्ज प्रिन्स कार्कीलाई परिवर्तन गर्दै क्रमशः टेकबहादुर बुढाथोकी र विवेक बस्नेतलाई खेलाएपछि आर्मी आफ्नोआक्रामक शैलीमा फर्कियो । फलतः नवयुग श्रेष्ठ र सुदील राईले गोल गरे ।‘हामीले दुवै गोल सेट पिसमा खायौं । त्यतिबेला हाम्रा डिफेन्डरबीच विपक्षीलाई वान–टू–वान मार्क गर्नेमा तालमेल बिग्रिएको थियो,’ मनाङका पूर्वमिडफिल्डर न्यौपानेले आफ्नो रणनीतिबारे थपे, ‘दोस्रो हाफमा २ खेलाडी परिवर्तन गरेपछि दुवै विङ्सबाट बल क्रस गर्न सहज भयो । तीन जना डिफेन्डर राखेर अरुलाई अगाडि पठाउँदा पुलिसको रक्षापंक्ति दबाबमा आयो र गोल पनि निस्कियो ।’हारका बाबजुद पुलिसका प्रशिक्षक अनन्त थापाले आफ्ना युवा खेलाडीले शीर्ष स्थानको आर्मीलाई दवावमा राखेको दाबी गर्दै त्यसप्रति सन्तुष्टि व्यक्त गरे । पराजित हुँदा अक्सर आफ्ना खेलाडीलाई दोष दिने गरेका थापाले भने, ‘हामीले ३ अंकको लक्ष्यसहित आएका थियौं । आर्मीको तीव्र गतिलाई ध्यानमा राखेर आक्रामक फुटबलको रणनीति लिएका थियौं । त्यसअनुसार समयमै गोल पनि निस्किएको थियो । तर हाम्रो रक्षापंक्तिले परिपक्व खेल्न नसक्दा अन्तिमतिर लगातार गोल खायौं ।’ उनले भने, ‘नतिजा जे भएपनि हाम्रा खेलाडीले जस्तो खेले त्यो सराहनीय छ ।’पुलिसले लिगमा शीर्ष ६ भित्र रहने प्रयास गर्ने थापाले बताए । उनले आफ्नो टिमको रक्षापंक्तिमा सुधार गर्नुपर्ने औंल्याउँदै भने, ‘आर्मीको स्पिड राम्रो छ । उनीहरूलाई पनि दबाबमा राख्न सक्नु धेरै ठूलो कुरा हो । हाम्रो टिममा युवा खेलाडीहरू छन् र उनीहरू एकपछि अर्को खेलमा सुधारिएका छन् । डिफेन्समा समस्या छ । च्यासलसँगको खेलमा पनि अग्रता लिएर चुकेका थियौं ।’‘विभागीय डर्बी’ निकै प्रतिस्पर्धात्मक थियो । धेरैको अनुमान विपरीत खेलमा पुलिसले अग्रता लियो । निरकुमार राईले १९ औं मिनेटमा करिब ४० यार्डबाट प्रहार गरेको फ्रिकिकमा बुद्ध बल तामाङले पेनाल्टी क्षेत्रनजिकैबाट गरेको हेडर आर्मीका गोलरक्षक बिकेश कुथुको हातमा लागेर ‘टप–कर्नर’मा गोल हुन पुगेको थियो । आर्मीले ३४ औं मिनेटमै बराबरी गर्‍यो । सन्तोष तामाङको कर्नरमा डिफेन्डर सुमन अर्यालले नजिकबाट हेडद्वारा गोल गर्दै आर्मीलाई खेलमा फर्काए । कप्तान भरत खवासको ‘चिप’ पोष्टनजिकबाट बाहिरिदा ४२ औं मिनेटमा आर्मी अग्रता लिन चुकेको थियो । पुलिसले फेरि अग्रत लियो । निरकुमारको कर्नरमा मान बहादुर परियारले नजिकबाट हेडर गोल गरेपछि पुलिस ५८ ओं मिनेटमा २–१ ले अघि बढेको थियो । तर, अन्तिम १५ मिनेटमा आर्मी आक्रामक बन्यो र उसलाई झेल्न पुलिसलाई गाह्रो पर्‍यो । विवेक बस्नेतको क्रसमा नवयुगले आकर्षक रुपमा ७७ औं मिनेटमा आर्मीलाई २–२ मा पुर्‍याए । त्यसको ८ मिनेटभित्रै आर्मीले अग्रता लियो । मिडफिल्डर सेसेहाङ राईले मैदानको मध्यभागबाट दिएको बललाई पुलिसका डिफेन्डर अन्जन राईले क्लियर गर्न सकेनन् र त्यसैलाई उपयोग गर्दै नवयुगले व्यक्तिगत दोस्रो गोल गरेर आर्मीलाई ३–२ को अग्रता दिलाए । सुदीलले ८९ औ मिनेटमा टिमको चौथे गोल गर्दै आर्मीको जित पक्का गरे । उनले सन्तोषको फ्रि–किकमा पुलिसका गोलरक्षक रोशन खड्काले फर्काएको बललाई गोलमा परिणत गरेका थिए ।संकटा १–० हिमालयन शेर्पादशरथ रंगशालामा आइतबारको पहिलो खेलमा गत वर्षको उपविजेता संकटाले हिमालयन शेर्पालाई १–० ले पराजित गर्‍यो ।खेलको २१ औं मिनेटमा अफ्रिकी मूलका स्ट्राइकर अजयी मार्टिनले गरेको गोलले संकटाको जित दिलाएको हो । जितपछि संकटा १० खेलबाट १५ अंक जोड्दै पाँचौं स्थानमा उक्लियो । एक खेल कम खेलेको एनआरटी (१५ अंक) छैटौं र पुलिस (१४) सातौंमा छन् । पाँचौं हार बेहोरेको शेर्पा समान ७ अंकसहित पुछारबाट तेस्रोमा छ ।